**DĖL PREKYBOS ALKOHOLINIAIS GĖRIMAIS RIBOJIMO**

2016 m. liepos 1 d. Nr.TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 39 punktu, Lietuvos Respublikos alkoholio kontrolės įstatymo Nr. I-857 18 ir 22 straipsniais, Rokiškio rajono savivaldybės taryba nusprendžia:

1. Uždrausti mažmeninę prekybą alkoholiniais gėrimais pagal vienkartines licencijas švenčių, masinių renginių, parodų, koncertų, teatro spektaklių, cirko ir kitų renginių, organizuojamų Rokiškio rajono savivaldybės teritorijoje, metu.

2. Skelbti šį sprendimą Teisės aktų registre ir savivaldybės interneto svetainėje www.rokiskis.lt

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Agnė Šapokaitė

Rokiškio rajono savivaldybės tarybai

**AIŠKINAMASIS RAŠTAS DĖL PREKYBOS ALKOHOLINIAIS GĖRIMAIS RIBOJIMO**

2016-07-01

**Parengto sprendimo projekto tikslai ir uždaviniai.** Sprendimo projekto tikslas – apriboti prekybą alkoholiniais gėrimais švenčių, masinių renginių, parodų, koncertų, teatro spektaklių, cirko ir kitų renginių metu Rokiškio rajono savivaldybės teritorijoje. Siekiant sumažinti alkoholio vartojimą tarp jaunesnių nei 18 metų asmenų, skatinti socialinį visuomenės ugdymą, mažinti alkoholinių gėrimų prieinamumą ir vartojimą.

**Šiuo metu esantis teisinis reglamentavimas.** Lietuvos Respublikos alkoholio kontrolės įsakymas.

**Sprendimo projekto esmė.** Alkoholio kontrolės įstatymo nuostatuose nustatyta, kad savivaldybių tarybos turi teisę riboti ar uždrausti prekybą alkoholiniais gėrimais švenčių, masinių renginių, parodų, koncertų, teatro spektaklių, cirko ir kitų renginių metu, taip pat įstatyme numatyta, kad draudžiama ir vartoti alkoholinius gėrimus švenčių, masinių renginių, parodų, koncertų, teatro spektaklių, cirko ir kitų renginių metu, jei yra priimtas savivaldybės tarybos sprendimas draudžiantis prekiauti. Tai pat yra gautas Visuomenės tarybos prie Panevėžio apskrities vyriausiojo policijos komisariato Rokiškio policijos komisariato ir Rokiškio rajono savivaldybės bendruomenės vaikų teisių apsaugos tarybos kreipimąsis, siūloma kad alkoholių mažmeninė gėrimų prekyba pagal vienkartines licenzijas draudžiama švenčių, masinių renginių, parodų, koncertų, teatro spektaklių, cirko ir kitų renginių, vykstančių Rokiškio rajono savivaldybės teritorijos metu. Tai būtų viena iš priemonių mažinti alkoholio prieinamumą, vartojimą ir neblaivių asmenų padarytų nusikaltimų skaičių, viešosios tvarkos pažeidimų skaičių, geriau užtikrinti žmonių saugumą renginiuose Rokiškio rajono savivaldybės teritorijoje.

**Galimos pasekmės, priėmus siūlomą tarybos sprendimo projektą.** Teigiamas poveikis: priėmus sprendimo projektą tikimasi sumažinti alkoholinių gėrimų vartojimą, apsinuodijimų nuo alkoholio bei neblaivių asmenų padarytų nusikaltimų skaičių. Gerės renginių kokybė, jų įvaizdis ir patrauklumas. Renginiuose bus rodomas blaivus ir kultūringo šventimo pavyzdys, apsaugant nepilnamečius nuo viešai demonstruojamo alkoholio vartojimo. Sumažės išlaidų renginių saugumui užtikrinti.

**Finansavimo šaltiniai ir lėšų poreikis**. Biudžeto lėšų poreikis tarybos sprendimo įgyvendinimui nenumatytas.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Rokiškio rajono savivaldybės visuomenės sveikatos biuro direktorė Agnė Šapokaitė